
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 15Er/994/2006 3806203522 26. 02. 2026 JUDr. Michaela Cicáková ECLI:SK:OSPD:2026:3806203522.2
Uznesenie Okresný súd Prievidza v exekučnej veci oprávneného: Ústredie práce, sociálnych vecí a rodiny, IČO: 30 794 536 Úrad práce, sociálnych vecí a rodiny v Prievidzi, so sídlom Šumperská 1, 971 01 Prievidza, proti povinnému: A. B., nar. XX.XX.XXXX, trvale bytom C. , pre vymoženie istiny vo výške 281,29 eur (8.474,- Sk) s prísl., takto rozhodol: U r č u j e, že dňa 1.1.2020 došlo k zastaveniu exekúcie. odôvodnenie: 1. Návrhom doručeným súdnemu exekútorovi dňa 06.04.2006 sa oprávnený domáhal vykonania exekúcie proti povinnému pre vymoženie istiny vo výške 281,29 eur (8.474,- Sk) s prísl., na podklade exekučného titulu: rozhodnutia Okresného úradu, odbor soc. vecí v Prievidzi č.k 98/03656-002- GOR zo dňa 02.09.1998, č.k. 2000/09602/00003/SNR zo dňa 09.04.2000. Poverenie na vykonanie exekúcie bolo udelené súdnemu exekútorovi JUDr. Renému Matuškovi dňa 25.04.2006. 2. Podľa § 1 ods. 1 a 2 zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len „zákon č. 233/2019 Z. z.“), tento zákon upravuje postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017 (ďalej len "exekučné konanie") a osobitosti postupu pri podaní opätovného návrhu na vykonanie exekúcie. Na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 3. Súdny exekútor bol vyzvaný súdom, či prebieha exekučné konanie a v akom je štádiu, ktorého predmetom je vymáhanie dávky sociálnej pomoci. Súdny exekútor oznámil dňa 10.07.2025 súdu, že exekučné konanie stále trvá a bol vydaný príkaz na zrážky z dôchodku, ktorý je v poradí, nakoľko sa mu zráža exekúcia na výživné, ktorú vymáhame. Súd má preukázané z tvrdenia oprávneného, že v predmetnom exekučnom konaní neevidujú žiadne plnenia, keďže z vyjadrenia súdneho exekútora to nie je zrejmé. 4. Oprávnený doručil súdu dňa 17.02.2025 žiadosť o preverenie stavu exekúcie z dôvodu z dôvodu, že vedená exekúcia spĺňa zákonnú definíciu starej exekúcie, pretože bola začatá 15Er/994/2006 pred 1. aprílom 2017 a vedená podľa predpisov účinných do 31. marca 2017. Táto exekúcia bola zrejme zastavená podľa § 2 ods. 1 písm. a) zákona č. 233/2019 Z. z. z dôvodu, že uplynula rozhodná doba a nejde o starú exekúciu podľa odseku 2, pričom do dňa 31.12.2019 súd nerozhodol o zastavení exekúcie uznesením. Exekúcia sa teda zastavila ku dňu účinnosti zákona č. 233/2019 Z. z., t. j. k 1.1.2020. Poverenie na vykonanie exekúcie bolo vydané pre súdneho exekútora JUDr. René Matušku dňa 25.04.2006. Ako vyplýva z exekučných titulov (nie súdnych rozhodnutí o výživnom pre dieťa), predmetom vymáhania je dávka sociálnej pomoci, na ktorej vznikol dlh z dôvodu plnenia vyživovacej povinnosti za povinného určenej súdnym rozhodnutím. V danej exekúcii oprávnený neeviduje žiadne plnenia.
5. Podľa § 2 ods. 1 zákona č. 233/2019 Z. z. stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; na tento účel platí, že stará exekúcia sa zastavila vznikom dôvodu na jej zastavenie. 6. Podľa § 2 ods. 2 zákona č. 233/2019 Z. z. stará exekúcia sa podľa odseku 1 písm. a) nezastavuje, ak ide o a) vymoženie pohľadávky na výživnom, b) uspokojenie práva na nepeňažné plnenie, vrátane uspokojenia práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie. 7. Podľa § 5 ods. 1 zákona č. 233/2019 Z. z., ak sa stará exekúcia zastavila, exekútor vyhotoví upovedomenie o zastavení starej exekúcie, ktorého vzor zverejní Slovenská komora exekútorov po dohode s Ministerstvom spravodlivosti Slovenskej republiky (ďalej len „ministerstvo") na svojom webovom sídle v strojovo čitateľnom elektronickom formáte. 8. Podľa § 5 ods. 3 zákona č. 233/2019 Z. z. upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 9. Podľa § 8 ods. 2 zákona č. 233/2019 Z. z., ak exekútor nezašle oprávnenému upovedomenie o zastavení starej exekúcie v lehote podľa § 5 ods. 3, súd mu aj bez návrhu uznesením uloží, aby upovedomenie o zastavení starej exekúcie vyhotovil a zaslal oprávnenému v určenej lehote, alebo súd uznesením určí, že došlo k zastaveniu starej exekúcie. 10. Ako vyplýva z exekučného titulu, predmetom vymáhania je náhrada z dôvodu plnenia vyživovacej povinnosti za povinného formou dávky sociálnej pomoci poskytovanej zákona č. 195/1998 Z.z. o sociálnej pomoci v platnom znení. Následne dávka sa v zmysle § 48 ods. 8 zákona č.195/1998 Z.z. o sociálnej pomoci vymáha od povinného. Náhrada za poskytnuté náhradné výživné má povahu úhrady prislúchajúcej tomu, kto za iného plnil vyživovaciu povinnosť (§ 79 Zákona o rodine). Jedná sa o originárny regresný nárok, ktorý sám nemá povahu výživného. 11. Vedená exekúcia spĺňa zákonnú definíciu starej exekúcie, pretože bola začatá pred 1. aprílom 2017 a vedená podľa predpisov účinných do 31. marca 2017. Táto exekúcia bola zastavená podľa § 2 ods. 1 písm. a) zákona č. 233/2019 Z. z. z dôvodu, že uplynula rozhodná doba a nejde o starú exekúciu podľa odseku 2, pričom do dňa 31.12.2019 súd nerozhodol o zastavení exekúcie uznesením. Exekúcia sa zastavila ku dňu účinnosti zákona č. 233/2019 Z. z., t. j. k 1.1.2020 a súdny exekútor tak bol povinný vyhotoviť upovedomenie o zastavení starej exekúcie a toto zaslať oprávnenému do 180 dní od nadobudnutia účinnosti zákona, t. j. do 29.06.2020 (vrátane). 12. Súdny exekútor upovedomenie o zastavení starej exekúcie v uvedenej lehote oprávnenému nezaslal, a preto súd podľa § 8 ods. 2 zákona určil, že došlo k zastaveniu starej exekúcie. V takomto
prípade súd o trovách exekúcie nerozhoduje a súdny exekútor nemá nárok ani na náhradu paušálnych trov exekúcie. Poučenie: Proti tomuto uzneseniu odvolanie nie je prípustné. Proti tomuto uzneseniu je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Podľa § 243 CSP, v sťažnosti sa popri všeobecných náležitostiach podania uvedie, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. Podľa § 127 ods. 1 CSP, ak zákon na podanie nevyžaduje osobitné náležitosti, v podaní sa uvedie, a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. Podľa § 127 ods. 2 CSP, ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania.

